
ANALIZA STANJA, PLAN I PROGRAM RJEŠAVANJA STARIH I ZAOSTALIH PREDMETA ZAKLJUČNO SA 2008.GODINOM KOJI SU PRENIJETI U 2010.GODINU

Prema utvrđenoj obavezi od strane Visokog sudskog i tužilačkog savjeta BiH u ovoj analizi  daće se kraći pregled broja nerješenih predmeta u Osnovnom sudu u Sokocu zaključno sa 2008.godinom, a nakon toga će se utvrditi rokovi za sudije gdje će se precizno navesti vrsta i broj predmeta koje sudija duži u 2010.godini kao i nerješeni predmeti, a koje će biti u obavezi da riješe do kraja 2010.godine. Svaka tri mjeseca analiziraće se rješavanje starih i zaostalih predmeta, a na osnovu analize rješavanja za svaki mjesec, te će se mjesečne analize rješavanja dostavljati predsjedniku Okružnog suda u Istočnom Sarajevu, koji je u obavezi da sačini zbirni izvještaj za sudove koji postupaju na području tog suda.

Na osnovu mjesečnih pregleda neriješenih  predmeta za svakoga  sudiju koji sačinjava rukovodilac pisarnice i koji se dostavlja sudijama vidno je prikazano stanje vrste i broja predmeta koji su nerješeni i prenijeti u naredni mjesec tekuće godine, te u ovoj analizi daje se pregled nerješenih predmeta iz ranijih godina, a što je i prikazano na priloženim tabelama.

Od ukupnog broja predmeta u radu ovog suda koji iznosi 23257, uvidom u zbirnu tabelu nerješenih predmeta vidi se da je broj nerješenih predmeta, a tretiraju se kao stari predmeti iz ranijih godina 10752 od čega je 9051 izvršnih (I), te 797 izvršnih (IP) predmeta među kojima je najveći broj predmeta koji se  odnose na predmete po osnovu komunalnih potraživanja i predmeta koji se odnose na potraživanja po osnovu RTV takse, dok je 904 nerješenih predmeta ostale vrste zaključno sa 2008.godinom.

Na osnovu prikupljenih podataka utvrđeno je da je do kraja 2009.godine riješeno 4224 predmeta iz ranijih godina i može se izvesti zaključak da je uložen značajan napor i trud u rješavanju starih predmeta i da broj nerješenih starih predmeta i nije uopšte veliki da nije neriješenih izvršnih predmeta od kojih je najveći broj predmeta komunalne prirode. Naročito treba istaći činjenicu da je posebno uložen veliki trud sudija koji rade na prekršajnom referatu jer je u 2009.godini najveći napredak u rješavanju starih predmeta upravo postignut na tom referatu, a što pokazuje i činjenica da je u 2010.godinu prenijeto svega 31 prekršajni predmet sa statusom starog predmeta. 

Sačinjeni  su tabelarni prikazi neriješenih, starih i zaostalih predmeta po godinama za svakog sudiju gdje je jasno prikazana  vrsta predmeta, broj i iz koje godine datira predmet, tako da će ove tabele činiti sastavni dio ove analize.
Takođe postoji i više objektivnih razloga zbog kojih sudije nisu u mogućnosti da efikasno rješavaju zaostale predmete, a to su: 1. Prisustvo otežane dostave poziva strankama zbog česte promjene adrese stanovanja stranaka, 2. Nepropisan i nemaran rad poštanske službe prilikom dostave sudskih pismena strankama što dovodi do nedostatka procesnih pretpostavki za održavanje ročišta, iako je više puta upućen dopis direktoru pošte zbog nemarne dostave kao i održavan sastanak sa istim po pitanju nemarnosti poštanske dostave, ali i u toku 2009.godine napredak u tom pogledu nije postignut, 3. Veoma veliki broj novoprimljenih predmeta , a naročito predmeta koji se odnose na sporove neplaćenih potraživanja po osnovu izvršenih komunalnih usluga i enormno veliki priliv predmeta po osnovu potraživanja zbog neplaćene RTV takse, 4. Često odlaganje ročišta po zahtjevu stranaka zbog raznih razloga, a naročito zbog angažovanosti branioca na ranije zakazanim ročištima kod drugih sudova, 5. Kao jedan od razloga i od svih sudija primjećena je i dalje navika kod građana da ometaju rad sudija na taj način što čestim pismenim i usmenim urgencijama za zakazivanje ročišta remete redosljed rješavanja predmeta prema njihovom prispjeću u sud, kao i navika građana da zahtijevaju da im se objašnjava svaka aktivnost sudije po pojedinim predmetima, pa kada se te navike dovedu u vezu sa neosnovanim zahtjevima za izuzeće sudija, rezultat je svakako smanjena efikasnost rada sudija jer izgube puno dragocjenog vremena izjašnjavajući se po nepotrebnim urgencijama i zahtjevima za izuzeće, 6. Takođe napominjemo da postoji i veliki broj krivičnih predmeta koje sudije nisu u mogućnosti okončati zbog toga što se optuženi nalaze u bjekstvu, pa su u tim predmetima raspisane potjernice za optuženim, 7. Takođe želimo da naglasimo da postupajućim sudijama veoma često rad otežava i pad CMS sistema, pa praktično veoma često nisu u mogućnosti da uopšte postupaju po predmetima zbog istaknutog problema ili ako je i moguće postupanje isto se često odvija veoma usporeno  pa se remeti sam tok i proces suđenja. 
Svi naprijed navedeni razlozi mogu se smatrati unutrašnjim razlozima koji utiču na smanjenje efikasnosti rada ovog suda, ali takođe vjerujemo da su pomenuti razlozi gotovo isti i u radu ostalih sudova.

Sve sudije ovog suda će biti dužni da sačine analizu starih predmeta koje duže, te da naprave plan rješavanja istih u toku 2010.godine, a čega će biti u obavezi da se pridržavaju u toku rješavanja istih.
Nalaže se svim sudijama da u naredna 3 mjeseca stave u rad sve nerješene stare predmete prema priloženim tabelama, jer će se svaka 3 mjeseca vršiti kontrola da li je ispoštovana naredba data u analizi. Sudije koje ne budu ispoštovale ovu naredbu i ne budu stavile u rad predmete navedene u tabelama moraće dati pismeno izjašnjenje i navesti razloge, a ocjenu opravdanosti razloga daće predsjednik suda.
 Posebno će se cijeniti prilikom davanja službene ocjene koliki je učinak svakog sudije bio na rješavanju starih predmeta, pa se iz tih razloga i nalaže sudijama da prilikom ostvarivanja mjesečne norme 50% norme ostvaruju rješavanjem starih i zaostalih predmeta, a što će biti praćeno kroz mjesečne izvještaje.
Cijeneći da nije veliki broj nerješenih starih predmeta, nalaže se sudijama da poštuju zakonske rokove za postupanje i po novim predmetima jer se službena ocjena daje i po osnovu poštivanja zakonskih rokova za postupanje sudija u postupku.
Nakon što se sudije upoznaju sa  analizom i planom rješavanja starih predmeta, a i sa pregledom predmeta koje duže iz ranijih godina, dostaviće pismeni izvještaj ako već sada postoje objektivne okolnosti da se neki predmeti ne mogu staviti u rad, nakon čega bi se na kolegiju sudija zauzeo stav kako dalje postupati sa tim predmetima.
Nakon isteka prve polovine 2010.godine analiza i plan će se dopuniti sa predmetima koji su zbog proteka vremena uvršteni u stare i zaostale predmete, tako da će se i na te predmete odnositi naprijed navedena naređenja.

Svaka tri mjeseca će se pojedinačno napraviti analiza za svakog sudiju o rješavanju starih predmeta a onda sačiniti zbirna analiza sa kojim će biti upoznate sve sudije, uz napomenu da će se i dalje nastaviti na izradi mjesečnih analiza rješavanja starih predmeta koji se dostavljaju Okružnom sudu u Istočnom Sarajevu.

Povremeno će se vršiti i blic kontrola koji su stari predmeti stavljeni u rad, a posebno da li su u radu predmeti koji datiraju iz ranijih godina, jer koliko koji sudija duži starih predmeta iz ranijih godina pratiće se putem mjesečnih pregleda koji se sačinjavaju odmah nakon izrade mjesečnog izvještaja.

Po jedan primjerak analize sa planom i programom dostavlja se svim sudijama ovog suda uz upozorenje da se u daljem radu ispoštuju data naređenja i utvrđene rokove, jer u suprotnom preduzimaće se odgovarajuće mjere prema sudijama koji ne budu ispoštovali sadržaj analize, plana i programa za 2010.godinu, takođe će se po jedan primjerak dostaviti VSTS-u BiH, predsjedniku Okružnog suda u Istočnom Sarajevu, kao i šefu pisarnice ovog suda.

